Поштовани ученици 8. разреда,

надам се да пратите часове на ТВ-у, а знам да доста тога већ знате из других предмета о данашњој лекцији која носи назив ЕНЕРГЕТСКИ ИЗВОРИ

Енергетика је наука о енергији, о искоришћавању извора енергије. Главни енергетски извори су: угаљ, нафта, природни гас, водне снаге и атомска енергија. Али, човек користи и енергију сунца, ветра, мора (таласа), геотермалних извора као и енергију биомасе.

Најважнији енергетски извори у нашој земљи су: водне снаге, угаљ, нафта, природни гас, уљани шкриљци, дрво и уранијум.

Распоред енергетских извора у Србији је неравномеран. Најважнији енергетски извор централне Србије и Косова и Метохије је угаљ, а Војводине природни гас и нафта. Лежишта уранијума и уљаних шкриљаца има у источном делу централне Србије. Водних снага за производњу електричне енергије највише има у централној Србији.

ХИДРОЕНЕРГИЈА - енергија добијена искоришћавањем водних снага. Представља јефтин извор енергије, који се стално обнавља. Најважније је искоришћавање енергије река. За њихово искоришћавање значајни су пад, протицај и режим вода. У Србији највећи хидроенергетски потенцијал имају Дрина и Дунав.

Хидроелектране су централе које користе водну снагу за производњу електричне енергије.

Прва хидроелектрана у Србији која је у потпуности радила по Теслиним системима трофазне наизменичне струје подигнута је на реци Ђетињи код Ужица. Пуштена је у рад 1900. године, а прва те врсте у свету 1896. на реци Нијагари у САД.

Временом су на нашим рекама подигнуте следеће хидролектране: ХЕ Ђердап I и ХЕ Ђердап II на Дунаву, ХЕ Бајина Башта и ХЕ Зворник на Дрини, ХЕ Бистрица и ХЕ Потпећ на Лиму, ХЕ Кокин Брод на Увцу, ХЕ Овчар Бања и ХЕ Међувршје на Западној Морави, ХЕ Врла I, II, III и IV у долини реке Врле (десна притока Јужне Мораве) и друге.

Осим скраћенице (ХЕ) за хидроелектране, треба да знате и картографски знак, па погледајте карту у вашем уџбенику, на страни 116.

Било би добро да обележите наше ХЕ у немој карти, тако што ћете означити прво реке на којима се оне налазе а затим и назив хидроелектране. Не морате да шаљете слику на увид, биће још задатака па ћу погледати ваше карте кад завршимо ову област.

Поздрав од наставнице географије